LIETUVOS RESPUBLIKOS SUSISIEKIMO MINISTRO

Į S A K Y M A S

DĖL EUROPOS SĄJUNGOS FONDŲ IR LIETUVOS RESPUBLIKOS VALSTYBĖS BIUDŽETO LĖŠŲ, IŠMOKĖTŲ PROJEKTO NR. VP2-4.4-SM-02-R-61-022 VYKDYTOJAI PAKRUOJO RAJONO SAVIVALDYBĖS ADMINISTRACIJAI, GRĄŽINIMO

2013 m. vasario 15 d. Nr. 3-92

Vilnius

Vadovaudamasis Projektų administravimo ir finansavimo taisyklių, patvirtintų Lietuvos Respublikos Vyriausybės 2007 m. gruodžio 19 d. nutarimu Nr. 1443 (Žin., 2008, Nr. 4-132; 2012, Nr. 56-2785), 198.2 punktu, Finansinės paramos, išmokėtos ir (arba) panaudotos pažeidžiant teisės aktus, grąžinimo į Lietuvos Respublikos valstybės biudžetą taisyklių, patvirtintų Lietuvos Respublikos Vyriausybės 2005 m. gegužės 30 d. nutarimu Nr. 590 (Žin., 2005, Nr. 69-2469; 2010, Nr. 33-1570), 5.1.4 ir 8.3 punktais, 2012 m. balandžio 25 d. projekto „Rozalimo miestelio Naujakurių gatvės rekonstrukcija“, projekto kodas Nr. VP2-4.4-SM-02-R-61-022 (toliau – Projektas), finansavimo ir administravimo sutarties Nr. 1F-51 (toliau – Sutartis) bendrųjų sąlygų 9.1 punktu, atsižvelgdamas į Transporto investicijų direkcijos 2013 m. sausio 24 d. raštu Nr. 1.2-166 „Dėl informacijos apie pažeidimą pateikimo“ pateiktą 2013 m. sausio 22 d. pažeidimo tyrimo išvadą Nr. VP2-4.4-SM-02-R-61-022/IT02 (pažeidimo unikalus kodas R1828/TID/VP2-4.4-SM-02-R/0013), kurioje nurodyta, kad Pakruojo rajono savivaldybės administracijai (toliau – Projekto vykdytojas) Projekto lėšomis buvo apmokėtos išlaidos, susijusios su inžineriniais tinklais (vamzdžių, skirtų ryšių linijų rezerviniams kabeliams įrengimas), kurios neatitiko VP2-4.4-SM-02-R priemonės „Savivaldos transporto infrastruktūros modernizavimas ir plėtra“ projektų finansavimo sąlygų aprašo (toliau – Aprašas), patvirtinto Lietuvos Respublikos susisiekimo ministro 2008 m. rugsėjo 15 d. įsakymu Nr. 3-331 (Žin., 2008, Nr. 108-4146; 2011, Nr. 80-3920), 36.2 punkto, pagal kurį netinkamomis finansuoti išlaidomis laikomos „bet kokios išlaidos, susijusios su inžineriniais tinklais, kaip tai apibrėžta Lietuvos Respublikos statybos įstatyme (Žin., 1996, Nr. 32-788; 2001, Nr. 101-3597), išskyrus kelio statinius, kurie, vadovaujantis Lietuvos Respublikos kelių įstatymu (Žin., 1995, Nr. 44-1076; 2002, Nr. 101-4492), yra kelio sudėtinė dalis ir yra kelio juostoje, o pagrįstais atvejais – ir didesniame plote, kaip tai apibrėžta kelių techniniame reglamente KTR 1.01:2008 „Automobilių keliai“, patvirtintame Lietuvos Respublikos aplinkos ministro ir Lietuvos Respublikos susisiekimo ministro 2008 m. sausio 9 d. įsakymu Nr. D1-11/3-3 (Žin., 2008, Nr. 9-322)“, reikalavimų, taip pažeidžiant Sutarties bendrųjų sąlygų 3.1.2 punkto, pagal kurį tinkamomis finansuoti gali būti pripažintos tik tokios Projekto išlaidos, kurios atitinka Apraše nustatytus reikalavimus, nuostatas:

1. P r i p a ž į s t u netinkamomis finansuoti išlaidomis Projekto išlaidų sumą – 1 321,60 Lt (vieną tūkstantį tris šimtus dvidešimt vieną litą 60 ct), iš kurių Europos Sąjungos finansinės paramos lėšos sudaro 1 123,36 Lt (vieną tūkstantį vieną šimtą dvidešimt tris litus 36 ct), Lietuvos Respublikos valstybės biudžeto bendrojo finansavimo lėšos – 138,77 Lt (vieną šimtą trisdešimt aštuonis litus 77 ct), Projekto vykdytojo lėšos – 59,47 Lt (penkiasdešimt devynis litus 47 ct).

2. N u s t a t a u, kad Projekto vykdytojo grąžintinų lėšų suma, susijusi su Projektu, yra 1 262,13 Lt (vienas tūkstantis du šimtai šešiasdešimt du litai 13 ct), iš jų Europos Sąjungos finansinės paramos lėšos – 1 123,36 Lt (vienas tūkstantis vienas šimtas dvidešimt trys litai 36 ct), Lietuvos Respublikos valstybės biudžeto bendrojo finansavimo lėšos – 138,77 Lt (vienas šimtas trisdešimt aštuoni litai 77 ct).

3. P a v e d u Transporto investicijų direkcijai išskaičiuoti šio įsakymo 2 punkte nurodytą grąžintiną Europos Sąjungos finansinės paramos ir Lietuvos Respublikos valstybės biudžeto bendrojo finansavimo lėšų sumą iš Projekto vykdytojo pagal Projektą pateikto mokėjimo prašymo.

Šis įsakymas gali būti skundžiamas Lietuvos Respublikos administracinių bylų teisenos įstatymo (Žin., 1999, Nr. 13-308; 2000, Nr. 85-2566) nustatyta tvarka.

Susisiekimo ministras	Rimantas Sinkevičius

_________________